  Майя Бывальцева Балезино-Сергино сюрес вылысь Чупчи шур вамен выль выжлэн кузьдалаез 167,24 метр луоз. Алиезлэн — 151,82 метр. Выль объектлэсь интывылзэ радъян ужкагазъёсты 17-тӥ коньывуонэ юнматӥзы элькун кивалтэтлэн азьвалтэтэзлэн кенешоназ, ивортэ «Удмуртия» агентстволэн корреспондентэз. «Выжез ӝегатскытэк выльдыны кулэ. Таяз арын кутскомы», — вераз элькунысь транспортъя но сюрес возёсъя министр Виктор Вахромеев. Выж муниципалкуспо сюрес вылын интыяськемын. Сое быдэсак выльдыса, ӟечлыксэ но кышкыттэмлыксэ будэтыны луоз. Ӵектосын чакламын сюрес пусъёсты, юбоосты, кенер пуктыны, пыдын потон инты тупатыны, гожъёс лэсьтыны. Выж азьысь сюреслэн пасьталаез 6 метр луоз, выж вылтӥ потон интылэн — 3,5 метр. Тодэ вайытом, выль выж лэсьтыны коньдонлэн бадӟым люкетэз вуоз Россилэн бюджетысьтыз. 2016-тӥ арын 5 выжъёсты тупатыны (Балезино — Сергино, Полом — Поломское, Глазов — Яр — Пудем сюресъёс вылысь, Глазкарысь Чупчи шур вамен, Гура — Зятцы сюрес вылын Кильмезь вамен) федерал коньдэтысь 620 миллион 300 сюрс манет висъяны кулэ. Эшшо 69 миллион манет элькун ватсаз. Тегъёс: Авто Балезино Удмуртия сюресъёс коньдэт кивалтэт ВикторВахромеев Чупчи  